CELEX: 62009CN0271
Language: fi
Date: 2009-07-16 00:00:00
Title: Asia C-271/09: Kanne 16.7.2009 — Euroopan yhteisöjen komissio v. Puolan tasavalta

26.9.2009   
            
            
               FI
            
            
               Euroopan unionin virallinen lehti
            
            
               C 233/8
            
         Kanne 16.7.2009 — Euroopan yhteisöjen komissio v. Puolan tasavalta
   (Asia C-271/09)
   2009/C 233/12
   Oikeudenkäyntikieli: puola
   
      Asianosaiset
   
   
      Kantaja: Euroopan yhteisöjen komissio (asiamiehet: E. Montaguti ja K. Hermann)
   
      Vastaaja: Puolan tasavalta
   
      Vaatimukset
   
   
               —
            
            
               On todettava, että Puolan tasavalta ei ole noudattanut EY 56 artiklan mukaisia velvoitteitaan, koska se pitää voimassa eläkerahastojen organisaatiosta ja toiminnasta 28.8.1997 annetun lain 143 §:n, 136 §:n 3 momentin ja 136 a §:n 2 momentin, joissa rajoitetaan puolalaisten avointen eläkerahastojen ulkomaisia investointeja
            
         
               —
            
            
               Puolan tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komission mukaan eläkerahastojen organisaatiosta ja toiminnasta 28.8.1997 annetun lain (jäljempänä eläkerahastolaki) 143 §:ssä rajoitetaan niiden ulkomaisten sijoitusten määrää, joita eläkerahastot voivat toteuttaa kyseisen säännöksen 2 momentin mukaan, ainoastaan 5 prosenttiin avoimen eläkerahaston pääomasta. Lisäksi lain 143 §:n 1 momentissa oleva ulkomaisten investointien lajeja koskeva luettelo ei kata niiden kategorioiden laajaa sarjaa, jotka koskevat avointen eläkerahastojen sijoituksia Puolan alueella.
   Eläkerahastolain 136 §:n 3 momentin mukaan määritettäessä avoimen eläkerahaston nettopääomaa ei oteta huomioon sijoituksia lain 143 §:n 1 momentissa tarkoitettujen ulkomaille sijoittautuneiden yhteissijoitusyritysten osuuksiin. Avoimen eläkerahaston nettopääoman perusteella lasketaan kuitenkin hallinnollisten maksujen suuruus. Kantajan mukaan tämä säännös merkitsee EY 56 artiklassa tarkoitettua pääomanliikkeitä koskevaa rajoitusta, koska avoimia eläkerahastoja kannustetaan olemaan sijoittamatta ulkomaisten sijoitusrahastojen osakkeisiin.
   Eläkerahastolain 136 a §:n 2 momentissa säädetään, että ulkomaisiin clearinglaitoksiin liittyvien toimien kustannukset katetaan avointen eläkerahastojen pääomasta ainoastaan siltä osin kuin ne eivät ylitä vastaavia kotimaisten clearinglaitosten kustannuksia. Tämä määräys voi saada avoimet eläkerahastot luopumaan sijoittamisesta ulkomaille, koska ne eivät saa näistä toimista kustannuksiaan katetuiksi rahaston pääomasta koko määrästä, toisin kuin asianlaita olisi kotimaisten sijoitusten kohdalla.
   Komission mielestä EY 56 artiklaa sovelletaan sellaisen paikallisen avoimen eläkerahaston toimintaan, joka kuuluu avoimen eläkerahaston jäsenten maksamien maksujen pääomittamiseen perustuvaan Puolan eläkejärjestelmään. Kyseessä olevia pääomanliikkeitä koskevia rajoituksia ei voida perustella toiminnan vakauden valvontaa koskevilla näkökohdilla EY 58 artiklan perusteella eikä ylemmillä yleistä etua koskevilla näkökohdilla. Määrälliset tai lajiin perustuvat rajoitukset eivät nimittäin ole asianmukaisia keinoja, joilla voidaan tehokkaasti turvata avointen eläkerahastojen jäseniltään keräämien maksujen rahoituksellinen vakaus. Joka tapauksessa kaikki nyt riidanalaiset toimenpiteet ovat suhteettomia.